ಕೆ.ಎಲ್.ರಾಹುಲ್ ಅರ್ಧ ಶತಕ- ಚೆನ್ನೈಗೆ 179 ರನ್‍ಗಳ ಟಾರ್ಗೆಟ್

ದುಬೈ: ಐಪಿಎಲ್ 13ನೇ ಆವೃತ್ತಿಯ 18ನೇ ಪಂದ್ಯದಲ್ಲಿ ಕಿಂಗ್ಸ್ ಇಲೆವೆನ್ ಪಂಜಾಬ್ ಹಾಗೂ ಚೆನ್ನೈ ಸೂಪರ್ ಕಿಂಗ್ಸ್ ಮುಖಾಮುಖಿಯಾಗಿವೆ. ಟಾಸ್ ಗೆದ್ದು ಬ್ಯಾಟಿಂಗ್ ಆಯ್ಕೆ ಮಾಡಿಕೊಂಡ ಪಂಜಾಬ್ ತಂಡ ಎದುರಾಳಿಗೆ 179 ರನ್‍ಗಳ ಟಾರ್ಗೆಟ್ ನೀಡಿದೆ.

ಪಂಜಾಬ್ ತಂಡ ಆರಂಭದಿಂದಲೂ ವಿಕೆಟ್ ಕಾಯ್ದುಕೊಂಡು ಉತ್ತಮ ಲಯದಲ್ಲಿ ತಾಳ್ಮೆಯ ಆಟವನ್ನ ಆಡಿತ್ತು. ಆದರೆ ಕೊನೆಯ ಹಂತದಲ್ಲಿ ಒಂದೊಂದೇ ವಿಕೆಟ್ ಕಳೆದುಕೊಂಡಿದ್ದರಿಂದ 179 ಗುರಿಯನ್ನ ಚೆನ್ನೈಗೆ ನೀಡಿದೆ. ಶಾರ್ದುಲ್ ಠಾಕೂರ್, ರವೀಂದ್ರ ಜಡೇಜಾ ಹಾಗೂ ಪಿಯೂಶ್ ಚಾವ್ಲಾ ಬೌಲಿಂಗ್ ಮೂಲಕ ಪಂಜಾಬ್ ವೇಗವನ್ನು ತಡೆದರು. ಠಾಕೂರ್ ಎರಡು ವಿಕೆಟ್ ಪಡೆದರೆ, ಜಡೇಜಾ ಹಾಗೂ ಚಾವ್ಲಾ ತಲಾ ಒಂದು ವಿಕೆಟ್ ಪಡೆದರು. ಹೀಗಾಗಿ 178 ರನ್ ಗಳಿಸಲು ಶಕ್ತವಾಯಿತು.

ಕೆ.ಎಲ್.ರಾಹುಲ್ ಮಿಂಚಿನಾಟ
ಆರಂಭದಿಂದಲೂ ವಿಕೆಟ್ ಕಾಯ್ದುಕೊಂಡು ಆಟವಾಡಿದ್ದ ಕೆ.ಎಲ್.ರಾಹುಲ್ ಇದರ ಮಧ್ಯದಲ್ಲೇ ಸಿಕ್ಸ್ ಹಾಗೂ ಬೌಂಡರಿಗಳನ್ನು ಚಚ್ಚಿದರು. 52 ಬಾಲ್‍ಗೆ 63(1 ಸಿಕ್ಸ್, 7 ಬೌಂಡರಿ) ರನ್‍ಗಳಿಸುವ ಮೂಲಕ ತಂಡದಲ್ಲಿ ಅಧಿಕ ರನ್ ಗಳಿಸಿದರು. ಪೂರನ್ ಔಟಾಗುತ್ತಿದ್ದಂತೆ 17ನೇ ಓವರ್‍ನ 2ನೇ ಬಾಲ್‍ಗೆ ವಿಕೆಟ್ ಒಪ್ಪಿಸಿ ಕೆ.ಎಲ್.ರಾಹುಲ್ ಪೆವಿಲಿಯನ್ ಸೇರಿದರು.

ರಾಹುಲ್, ಮಯಾಂಕ್ ಅಬ್ಬರದ ಆಟ:
ಆರಂಭಿಕ ಆಟಗಾರರಾಗಿ ಕಣಕ್ಕಿಳಿದ ನಾಯಕ ಕೆ.ಎಲ್.ರಾಹುಲ್ ಹಾಗೂ ಮಾಯಾಂಕ್ ಅಗರ್ವಾಲ್ ಉತ್ತಮ ಜೊತೆಯಾಟವಾಡಿದರು. ನಂತರ 8ನೇ ಓವರ್ ನಲ್ಲಿ ಅಗರ್ವಾಲ್ ಕ್ಯಾಚ್ ನೀಡಿದರು. ಉತ್ತಮವಾಗಿಯೇ ಆಟ ಆರಂಭಿಸಿದ್ದ ಈ ಜೋಡಿ 49 ಬಾಲ್‍ಗೆ 61 ರನ್ ಸೇರಿಸಿತ್ತು. ಈ ಮೂಲಕ 19 ಬಾಲ್‍ಗೆ 26 ರನ್(3 ಬೌಂಡರಿ) ಗಳಿಸಿ ಮಾಯಾಂಕ್ ಅಗರ್ವಾಲ್ ಔಟಾದರು. ನಂತರ ಆಗಮಿಸಿದ ಮಂದೀಪ್ ಸಿಂಗ್ ಸಹ 11.6ನೇ ಓವರ್ ವೇಳೆಗೆ 16 ಬಾಲ್‍ಗೆ 26(3 ಬೌಂಡರಿ) ಸಿಡಿಸಿ ವಿಕೆಟ್ ಒಪ್ಪಿಸಿದರು.

ಪವರ್ ಪ್ಲೇ ವೇಳೆ ಯಾವುದೇ ವಿಕೆಟ್ ಕಳೆದುಕೊಳ್ಳದೇ ಜಾಗೃತೆಯಿಂದ ಆಟವಾಡಿದ್ದ ಪಂಜಾಬ್ ತಂಡ, 55 ರನ್‍ಗಳ ಭರ್ಜರಿ ಮೊತ್ತವನ್ನೇ ಕಲೆ ಹಾಕಿತ್ತು. ಆರು ಓವರ್ ಬಳಿಕ ಮಾಯಾಂಕ್ ಅಗರ್ವಾಲ್ ಸ್ಫೋಟಕ ಆಟವಾಡಲು ಮುಂದಾದರು. ಈ ವೇಳೆ 8ನೇ ಓವರ್ ನ ಮೊದಲ ಬಾಲ್‍ಗೆ ಸ್ಯಾಮ್ ಕರ್ರನ್‍ಗೆ ಕ್ಯಾಚ್ ನೀಡಿದರು. ನಂತರ ಕೆ.ಎಲ್.ರಾಹುಲ್ ಹಾಗೂ ಮಂದೀಪ್ ಸಿಂಗ್ ಬಿರುಸಿನ ಆಟವಾಡಿದರು. ಈ ವೇಳೆ 11ನೇ ಓವರ್ ನ ಕೊನೆಯ ಬಾಲ್‍ಗೆ ಕ್ಯಾಚ್ ನೀಡಿದರು.

ನಿಕೋಲಸ್ ಪೂರನ್ ಅಬ್ಬರದ ಆಟವಾಡಿದರೂ ವಿಕೆಟ್ ಕಾಯ್ದುಕೊಂಡಿದ್ದರು. ಆದರೆ ಜಡೇಜಾ ಹಾಕಿದ 17ನೇ ಓವರ್ ಮೊದಲ ಬಾಲ್‍ಗೆ ವಿಕೆಟ್ ಒಪ್ಪಿಸಿದರು. ಪೂರನ್ ವಿಕೆಟ್ ಒಪ್ಪಿಸುತ್ತಿದ್ದಂತೆ ನಂತರದ ಬಾಲ್‍ಗೆ ಕೆ.ಎಲ್.ರಾಹುಲ್ ಸಹ ವಿಕೆಟ್ ಕೀಪರ್ ಮಹೇಂದ್ರ ಸಿಂಗ್ ಧೋನಿಗೆ ಕ್ಯಾಚ್ ನೀಡಿ ಪೆವಿಲಿಯನ್ ಸೇರಿದರು. ಇಬ್ಬರ ಜೊತೆಯಾಟದಲ್ಲಿ 31 ಬಾಲ್‍ಗೆ 58 ರನ್ ಸಿಡಿಸಿದ್ದರು.

17.3ನೇ ಓವರ್ ಗೆ ಗ್ಲೆನ್ ಮ್ಯಾಕ್ಸ್‍ವೆಲ್ ಹಾಗೂ ಸರ್ಫರಾಜ್ ಖಾನ್ ಆಗಮಿಸಿ ಉತ್ತಮ ಆಟವಾಡಲು ಯತ್ನಿಸಿದರೂ ಸಾಧ್ಯವಾಗಲಿಲ್ಲ. ಮ್ಯಾಕ್ಸ್ ವೆಲ್ 7 ಬಾಲ್‍ಗೆ 11ರನ್(1 ಬೌಂಡರಿ) ಹಾಗೂ ಸರ್ಫರಾಜ್ ಖಾನ್ 9 ಬಾಲ್‍ಗೆ 14 ರನ್(2 ಬೌಂಡರಿ) ಸಿಡಿಸಿದರು.